**IASB Update July 2020**

**Информационен бюлетин на Съвета по международни счетоводни стандарти (IASB) – юли 2020 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).

Съветът проведе дистанционно заседание на [22–23 юли 2020](https://www.ifrs.org/news-and-events/calendar/2020/july/international-accounting-standards-board/) г.

Темите, по реда на обсъждането им, включваха:

* [Реформата на референтните лихвени проценти и нейният ефект върху финансовото отчитане—Фаза 2](https://www.ifrs.org/news-and-events/updates/iasb-updates/july-2020/#1)
* [Инициатива за оповестяване—счетоводни политики](https://www.ifrs.org/news-and-events/updates/iasb-updates/july-2020/#2)
* [МСФО таксономия (актуална устна информация)](https://www.ifrs.org/news-and-events/updates/iasb-updates/july-2020/#3)
* [[Поддръжка и последователно прилагане на стандартите](https://www.ifrs.org/news-and-events/updates/iasb-updates/june-2020/#1)](https://www.ifrs.org/news-and-events/updates/iasb-updates/july-2020/#4)
* [Добивни дейности](https://www.ifrs.org/news-and-events/updates/iasb-updates/july-2020/#5)
* [Коментар на ръководството](https://www.ifrs.org/news-and-events/updates/iasb-updates/july-2020/#6)

**Допълнителна информация**

Предстоящи заседания на Съвета:

* 21–25 септември 2020 г.
* 26–30 октомври 2020 г.
* 16–20 ноември 2020 г.

**Реформата на референтните лихвени проценти и нейният ефект върху финансовото отчитане—Фаза 2 (Документ по програмата 14)**

На 22 юли 2020 г. Съветът проведе заседание, за да продължи с обсъжданията, започнати на заседанието през юни 2020 г., на получените като обратна информация становища във връзка с Проекта за обсъждане *Реформа на референтните лихвени проценти – Фаза 2* („Проектът за обсъждане”). Проектът за обсъждане предлага изменения в МСФО 9 *Финансови инструменти*, МСС 39 *Финансови инструменти: признаване и оценяване*, МСФО 7 *Финансови инструменти: оповестяване*, МСФО 4 *Застрахователни договори* и МСФО 16 *Лизинг* по отношение на проблемни въпроси, които засягат финансовото отчитане по време на реформата на референтен лихвен процент.

Документите по програмата за това заседание представят получените като обратна информация становища, както и анализ и препоръки във връзка с Въпрос 3 от Проекта за обсъждане, отнасящ се до предложенията за счетоводно отчитане на отговарящи на условията хеджиращи взаимоотношения и групи позиции. Съветът обсъди също така и стъпките от регламентираната процедура, включително разрешението за пристъпване към гласуване на измененията в МСФО 9, МСС 39, МСФО 7, МСФО 4 и МСФО 16.

***Анализ на обратната информация — счетоводно отчитане на отговарящи на условията хеджирания* (Документ по програмата 14A)**

Съветът реши в порядък на работна хипотеза да:

1. разреши, а не да изисква, предприятието да преизчисли (коригира) кумулативните справедливи стойности до нула за целите на извършването на ретроспективното оценяване на ефективността, както е предложено в параграф 102S от Проекта за обсъждане; и
2. потвърди останалите предложения в Проекта за обсъждане, отнасящи се до счетоводно отчитане на отговарящи на условията хеджиращи взаимоотношения.

Всичките дванадесет членове на Съвета изразиха съгласие с това решение.

***Стъпки от регламентираната процедура и разрешение за гласуване* (Документ по програмата 14Б)**

Съветът се съгласи, че измененията в МСФО 9, МСС 39, МСФО 7, МСФО 4 и МСФО 16 не следва да бъдат представяни за повторно обсъждане. Всичките дванадесет членове на Съвета изразиха съгласие с това решение.

Всичките дванадесет членове на Съвета потвърдиха, че са се уверили, че Съветът е изпълнил приложимите стъпки от регламентираната процедура и е предприел достатъчно консултации и анализи, за да се пристъпи към процедурата по гласуване на измененията в МСФО 9, МСС 39, МСФО 7, МСФО 4 и МСФО 16.

Нито един от членовете на Съвета не даде индикации, че възнамерява да изрази несъгласие с публикуването на измененията на МСФО 9, МСС 39, МСФО 7, МСФО 4 и МСФО 16.

***Следващ етап***

Съветът планира да издаде окончателните изменения през август 2020 г.

**Инициатива за оповестяване—счетоводни политики (Документ по програмата 20)**

На 22 юли 2020 г. Съветът проведе заседание, за да обсъди:

* изискванията за преход и датата на влизане в сила на измененията в МСС 1 *Представяне на финансови отчети* и Изложение за практика по МСФО 2 *Извършване на преценки във връзка с нивото на същественост*—Документ по програмата 20A;
* датата на влизане в сила на измененията в МСС 8 *Счетоводна политика, промени в счетоводните приблизителни оценки и грешки,* произтичащи от проекта, посветен на счетоводните политики и счетоводните приблизителни оценки (изменения в МСС 8); и
* стъпките от регламентираната процедура и разрешението за пристъпване към процедурата по гласуване на измененията в МСС 1 и Изложение за практика по МСФО 2—Документ по програмата 20Б.

***Преход и дата на влизане в сила* (Документ по програмата 20A)**

Съветът реши в порядък на работна хипотеза да изисква предприятието да оповестява през периода на прилагане на измененията за първи път съществената информация за счетоводната политика за този период. Съветът отбеляза, че параграф 38 от МСС 1 посочва, че сравнителна информация ще се изисква само ако е уместна за разбирането на финансовия отчет за текущия период.

Всичките дванадесет членове на Съвета изразиха съгласие с това решение.

Съветът реши в порядък на работна хипотеза да изисква предприятието да прилага измененията в МСС 1 по отношение на годишни отчетни периоди, започващи на или след 1 януари 2023 г., като разреши по-ранното прилагане.

Всичките дванадесет членове на Съвета изразиха съгласие с това решение.

Съветът реши в порядък на работна хипотеза да промени датата на влизане в сила на измененията в МСС 8, произтичащи от проекта, посветен на счетоводните политики и счетоводните приблизителни оценки, и те станат приложими спрямо годишни отчетни периоди, започващи на или след 1 януари 2023 г., като разреши по-ранното прилагане.

Седем от дванадесетте членове на Съвета изразиха съгласие с това решение.

***Стъпки от регламентираната процедура и разрешение за пристъпване към процедурата по гласуване* (Документ по програмата 20Б)**

Всичките дванадесет членове на Съвета потвърдиха, че са се уверили, че Съветът е изпълнил приложимите изисквания на регламентираната процедура.

Един от членовете на Съвета посочи, че може да изрази несъгласие с издаването на измененията в МСС 1 и Изложение за практика по МСФО 2.

***Следващ етап***

Съветът планира за издаде измененията в МСС 1 и Изложение за практика по МСФО 2 през четвъртото тримесечие на 2020 г.

**МСФО таксономия (актуална устна информация)**

На 22 юли 2020 г. Съветът проведе заседание, за да бъде запознат с актуална устна информация относно:

1. стъпките от регламентираната процедура, предприети за разработване на Актуализацията на таксономията по МСФО с оглед *Намаляване на наеми във връзка с Ковид-19*, променящ МСФО 16 *Лизинг*;
2. получените като обратна информация становища във връзка с предложената Актуализацията на таксономията по МСФО; и
3. следващи етапи при финализиране на Актуализацията.

От Съвета не бе поискано да взема каквито и да е решения.

***Следващ етап***

Към настоящия момент Съветът очаква да публикува Актуализация на таксономията по МСФО 2020 г. 1 *Намаляване на наеми във връзка с Ковид-19* през август 2020 г.

**Поддръжка и последователно прилагане на стандартите (Документи по програмата 12–12Б)**

На 22 юли 2020 г. Съветът проведе заседание, за да обсъди две теми, засягащи поддържането и последователното прилагане на МСФО стандартите.

**Липса на разменяемост (възможност за размяна) (Документ по програмата 12A)**

Съветът обсъди изискванията за преход и по-ранно прилагане на предложеното изменение в МСС 21 *Ефекти от промените в обменните курсове*. Съветът обсъди също така и регламентираната процедура, включително разрешение за пристъпване към процедурата по гласуване.

Предложеното изменение в МСС 21 ще (a) дефинира разменяемостта (възможността за размяна) и респективно – липсата на възможност за размяна; и (б) посочи как предприятието определя валутния спот курс, когато за дадена валута липсва възможност за размяна.

***Преход***

*Предприятия, които вече прилагат МСФО стандартите*

Съветът реши в порядък на работна хипотеза да предложи, ако е приложимо, предприятието да прилага изменението за бъдещи периоди от началото на годишния отчетен период, в който то прилага изменението за първи път (дата на първоначално прилагане) и да не преизчислява сравнителната информация. Предприятие, което:

1. отчита сделки в чуждестранна валута в своята функционална валута ще:
   1. преизчислява парични позиции в чуждестранна валута и непарични позиции, оценявани по справедлива стойност в чуждестранна валута, към датата на първоначално прилагане, използвайки приблизително оценения валутен спот курс към тази дата; и
   2. признава ефекта от първоначалното прилагане на изменението в началното салдо на неразпределената печалба.
2. използва валута на представяне, различна от неговата функционална валута (или преизчислява чуждестранна дейност) ще:
   1. преизчислява всички активи и пасиви към датата на първоначално прилагане, използвайки приблизително оценения валутен спот курс към тази дата;
   2. преизчислява позиции от собствен капитал към датата на първоначално прилагане, използвайки приблизително оценения валутен спот курс към тази дата, ако функционалната валута на предприятието е свръхинфлационна; и
   3. признава ефекта от първоначалното прилагане на изменението като корекция на кумулативната сума на разликите от преизчисляване в собствения капитал.

*Предприятия, които прилагат стандартите за първи път*

Съветът реши в порядък на работна хипотеза да:

1. не предоставя специални изключения от предложеното изменение на МСС 21 за предприятията, прилагащи за първи път стандартите; и
2. хармонизира редакцията на параграф Г27(б) от МСФО 1 *Прилагане за първи път на Международните стандарти за финансово отчитане*  с дефиницията и описанието на липсата на разменяемост в предложеното изменение.

***По-ранно прилагане***

Съветът реши в порядък на работна хипотеза да разреши на предприятието да прилага предложеното изменение преди датата на влизане в сила.

Всичките дванадесет членове на Съвета изразиха съгласие с тези решения.

***Регламентирана процедура***

Съветът реши в порядък на работна хипотеза да предостави период за коментари от не по-малко от 120 дни за проекта за обсъждане на предложеното изменение на МСС 21. Всичките дванадесет членове на Съвета изразиха съгласие с това решение.

Всичките дванадесет членове на Съвета потвърдиха, че са се уверили, че Съветът е изпълнил приложимите стъпки от регламентираната процедура и е предприел достатъчно консултации и анализи, за да се пристъпи към процедурата по гласуване на проекта за обсъждане.

Нито един от членовете на Съвета не даде индикации, че възнамерява да изрази несъгласие с предложенията, съдържащи се в проекта за обсъждане.

***Следващ етап***

Съветът планира своевременно да публикува проекта си за обсъждане.

**Актуална информация от Комитета по разясненията на МСФО (Документ по програмата 12Б)**

Съветът бе запознат с актуална информация от проведеното през юни 2020 г. заседание на Комитета по разясненията на МСФО. Подробности от това заседание са публикувани в Бюлетина с актуална информация на Комитета по разясненията на МСФО ([IFRIC *Update)* за юни 2020](https://www.ifrs.org/news-and-events/updates/ifric-updates/june-2020/) г.

От Съвета не бе поискано да взема каквито и да е решения.

**Добивни дейности (Документ по програмата 19)**

На 22 юли 2020 г. Съветът проведе заседание, за да обсъди изследователските констатации, които да помогнат на Съвета да вземе решение на бъдещо свое заседание дали да замени или измени МСФО 6 *Проучване и оценяване на минерални ресурси*.

***Прилагане на МСС 16 или МСС 38 по отношение на разходи за проучване и оценяване* (Документ по програмата 19A)**

Съветът разгледа изследователските констатации относно това как предприятието би отчело счетоводно дейности, попадащи в обхвата на МСФО 6 при отсъствието на този стандарт, прилагайки МСС 16 *Имоти, машини и съоръжения* и МСС 38 *Нематериални активи*.

От Съвета не бе поискано да взема каквито и да е решения.

***Преглед на научната литература* (Документ по програмата 19Б)**

Съветът разгледа научни доказателства във връзка с добивните дейности след преглед на литературата, имаща отношение към МСФО 6.

От Съвета не бе поискано да взема каквито и да е решения.

***Следващ етап***

Съветът ще продължи да обсъжда изследователските констатации относно добивните дейности и ще проведе образователни сесии, с които да задълбочи допълнително разбиранията си по въпроса.

**Коментар на ръководството (Документ по програмата 15)**

На 23 юли 2020 г. Съветът проведе заседание, за да обсъди отчитането на финансовите ресурси (Документ по програмата 15A) и резултати от дейността, състоянието и напредъка (Документи по програмата 15Б–15Г) в коментара на ръководството.

***Финансови ресурси* (Документ по програмата 15A)**

Съветът обсъди помощни насоки, които да бъдат включени в преработеното Изложение за практика по МСФО 1 *Коментар на ръководството* („Изложението за практика“) във връзка с предоставянето в коментара на ръководството на информация относно получаването и разпределянето на финансови ресурси. От Съвета не бе поискано да взема каквито и да е решения.

***Напредък* (Документ по програмата 15Б)**

Съветът реши в порядък на работна хипотеза, че целите на оповестяването по отношение на бизнес модела на предприятието, неговата стратегия, ресурси и взаимоотношения, рискове и външна среда следва да изискват ръководството да предостави информация относно напредъка при управлението на ключови въпроси, идентифицирани в тези области. Всичките дванадесет членове на Съвета изразиха съгласие с това решение.

***Резултати от дейността и състояние* (Документ по програмата 15В)**

Съветът реши в порядък на работна хипотеза да посочи в целта на оповестяването по отношение на резултатите от дейността и състоянието, че:

1. коментарът на ръководството следва да предоставя информация, която да помогне на инвеститорите и кредиторите да разберат резултатите от дейността и състоянието на предприятието;
2. инвеститорите и кредиторите използват информацията относно резултатите от дейността и състоянието на предприятието, за да оценят:
   1. ключовите фактори за промените в резултатите от дейността и състоянието на предприятието;
   2. степента, в която резултатите от дейността и състоянието на предприятието, отчетени в неговите финансови отчети, са показателни за способността на предприятието да създава стойност и генерира парични потоци в бъдеще; и
   3. как резултатите от дейността и състоянието на предприятието, отчетени в неговите финансови отчети, се съотнасят с предходни очаквания; и
3. информацията относно резултатите от дейността и състоянието на предприятието следва да се фокусира върху ключовите аспекти на резултатите от дейността и състоянието и да обхваща:
   1. какви са ключовите аспекти на резултатите от дейността и състоянието и как ръководството наблюдава текущо тези ключови аспекти;
   2. какво е оказало влияние върху резултатите от дейността на предприятието за отчетния период или би могло да окаже влияние върху резултатите от дейността в бъдеще, включително в дългосрочен план;
   3. какво е оказало влияние върху състоянието на предприятието в края на отчетния период или би могло да окаже влияние върху състоянието в бъдеще, включително в дългосрочен план; и
   4. как резултатите от дейността и състоянието на предприятието, отчетени в неговите финансови отчети се съотнасят с предходни очаквания.

Девет от дванадесетте членове на Съвета изразиха съгласие с това решение. В допълнение, Съветът подчерта, че целта на оповестяването по отношение на резултатите от дейността и състоянието, или насоките, които я подпомагат, следва да поясняват, че отправната точка за разглеждане на резултатите от дейността и състоянието на предприятието следва да бъдат сумите, включени във финансовите отчети на предприятието.

Съветът реши също така в порядък на работна хипотеза да посочи, че ключовите аспекти на резултатите от дейността и състоянието са тези, които отразяват способността на предприятието да създава стойност и генерира парични потоци и които са наблюдавани текущо от ръководството на предприятието. Всичките дванадесет членове на Съвета изразиха съгласие с това решение.

Съветът обсъди също така и възможни насоки, които да подкрепят целта на оповестяването по отношение на резултатите от дейността и състоянието. От Съвета не бе поискано да взема каквито и да е решения.

***Оценки и индикатори на ръководството* (Документ по програмата 15Г)**

Съветът обсъди помощни насоки, които биха могли да бъдат включени в преработеното Изложение за практика относно:

1. оценките и индикаторите на ръководството, които трябва да бъдат разгледани в коментара на ръководството; и
2. информацията, която трябва да бъде предоставена в коментара на ръководството относно тези оценки и индикатори.

От Съвета не бе поискано да взема каквито и да е решения.

***Следващи етапи***

Съветът отбеляза, че сроковете по проекта са преразгледани и че планираната дата за публикуване на предстоящия да бъде издаден проект за обсъждане във връзка с преработеното Изложение за практика е февруари 2021 г.

На бъдещо заседание Съветът очаква да:

1. обсъди статута на Изложението за практика и оторизацията на коментара на ръководството;
2. прецени дали обсъдените помощни насоки в достатъчна степен и по надлежен начин обхващат темите, които представляват специфичен интерес за заинтересованите от работата на Съвета страни—например, екологични, социални и управленски въпроси, нематериални ресурси и взаимоотношения; и
3. вземе решение дали да пристъпи към процедурата по гласуване на проекта за обсъждане.